Oud Bon Jovi-baskitaarspeler sterfAlec John Such by die Rock ŉ Roll-heldesaal se openingsgeleentheid. (Foto: Mike Coppola/Getty Images) Alec John Such, een van die stigterslede en baskitaarspeler van die rockgroep Bon Jovi, is die afgelope naweek in die ouderdom van 70 jaar dood. Such het in 1980’s saam met die musiekgroep opgetree en treffers soos “Livin’ on a Prayer”, “You Give Love a Bad Name” en “Wanted Dead or Alive” tot stand gebring. Dit is nog nie duidelik waaraan Such dood is nie. Jon Bon Jovi, na wie die rockgroep genoem is, het Sondag gesê dat die groep hul “pad na mekaar gevind het deur hom [Such]”. “As ŉ stigterslid van Bon Jovi was Alec ŉ integrale deel in die totstandkoming van die groep,” het die sanger in ŉ verklaring gesê. Bon Jovi het bygevoeg dat Such ŉ kindervriend van die tromspeler Tico Torres was en dat hy eens op ŉ tyd vir Richie Sambora saamgevat het om te sien hoe die groep optree. Sambora het kort daarna as hoofkitaarspeler by die groep aangesluit. Anders as baie ander rockgroepe van hul tyd, het Bon Jovi daarin geslaag om ŉ meer gesinsvriendelike beeld te behou wat hulle gehelp het om aanhangers uit verskillende oorde te kry. Dié rockgroep is as een van die musiekgroepe met die meeste musiekverkope van alle tye aangewys en het in 2017 ŉ plek in die Rock ŉ Roll-heldesaal ingeneem. Such, wat van 1983 tot 1994 saam met die groep opgetree het, het in 2018 weer sy plek saam met die groep ingeneem vir die Rock ŉ Roll-heldesaal se openingsgeleentheid. “Toe Jon Bon Jovi my jare gelede gebel het en gevra het om deel te word van sy musiekgroep, het ek gou besef hoe ernstig hy hieroor was. Hy het ŉ duidelike visie gehad oor waarheen hy ons wou neem,” het Such destyds by dié geleentheid gesê. “Ek is maar net te bly dat ek deel van daardie visie kon wees.” Bon Jovi, hoewel wêreldwyd bekend, is veral bekend as die eerste Westerse rockgroep wat toegelaat is om in die destydse Sowjetunie te toer toe die kommunistiese stelsel sy regulasies na aanleiding van Mikhail Gorbatsjof se hervormings verslap het. Die rockgroep Bon Jovi by die Rock ŉ Roll-heldesaal se openingsgeleentheid. (Foto: Mike Coppola/Getty Images)